《过高逸人别墅》
明代·林鸿

识子何不早，见子即倾倒。
世人意气不相合，颜色虽同心草草。
子有园林东海滨，香名满耳人共闻。
梁鸿避世身不仕，孔融爱客家常贫。
兹晨饮客青山墅，新压葡萄酒如乳。
绿树穿窗鸟当歌，红条拂地花能舞。
醉来兴逸无不为，投壶击剑仍弹棋。
人生得意有如此，世上悠悠那得知。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。